H θέση αυτή, με την οποία συμφωνεί και ο Ιναλτζίκ, μπορεί να είναι ορθή, αλλά δεν πρέπει να ξεχνάμε ότι στο εσωτερικό της Οθωμανικής Αυτοκρατορίας ο μη Ευρωπαίος έμπορος είχε να αντιμετωπίσει μία σειρά από δυσκολίες που καθιστούσαν συχνά προβληματική την άσκηση του εμπορίου (έλλειψη ασφάλειας, επιβαρυμένη φορολογία και άνιση μεταχείριση, λόγω των προνομίων που απολάμβαναν οι Ευρωπαίοι έμποροι χάρη στις διομολογήσεις). O μόνος τρόπος να τις υπερπηδήσουν ήταν να εξασφαλίσουν την προστασία κάποιου ξένου κράτους, να γίνουν δηλαδή "προστατευόμενοι" (μπερατλήδες). Αλλά και πάλι ήσαν σε πιο μειονεκτική θέση από τους ξένους εμπόρους.